31994R0792
L 092/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 792/94 НА КОМИСИЯТА
от 8 април 1994 година
за установяване на подробни правила за прилагане на Регламент (ЕИО) № 3118/93 на Съвета относно предприятията за автомобилен превоз на товари за своя сметка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3118/93 на Съвета от 25 октомври 1993 г. за определяне на условията, при които превозвачи, които не са постоянно пребиваващи в държавата-членка, могат да извършват услуги по превоз на товари с автомобилен транспорт в държава-членка (1) и по-специално член 1, параграф 4 от него,
като има предвид, че разрешенията за вътрешни превози (каботаж) трябва да бъдат издавани както на предприятия, оправомощени да извършват превози на товари с автомобилен транспорт за своя сметка, така и на предприятия, които извършват този превоз за чужда сметка;
като има предвид, че приемащата държава-членка трябва да счита разрешението за каботаж като достатъчно доказателство за това, че дадено предприятие има право да извършва превози на товари с автомобилен транспорт за своя сметка в съответствие с точка 4 от приложението към Първа директива на Съвета от 23 юли 1962 г. относно установяването на общи правила за някои видове превози на товари с автомобилен транспорт (2), последно изменена с Регламент (ЕИО) № 881/92 (3);
като има предвид, че всички условия за издаването и използването на разрешения за каботаж съгласно Регламент (ЕИО) № 3118/93 са приложими по отношение на превоза на товари с автомобилен транспорт за собствена сметка;
като има предвид, че настоящият регламент трябва да се прилага, считано от 1 януари 1994 г., за да обхване вътрешните превози за собствена сметка, които са били вече осъществени по реда на Регламент (ЕИО) № 3118/93,
ПРИЕ НАСТОЯЩИЯ РЕГЛАМЕНТ:
Член 1
Предприятията, на които в държавата-членка на установяването е разрешено съгласно законодателството на тази държава-членка, да извършват превози на товари с автомобилен транспорт, имат право да получават разрешенията за вътрешни превози, указани в член 2 от Регламент (ЕИО) № 3118/93, при същите условия като предприятията, извършващи автомобилни превози на товари с автомобилен транспорт за сметка на отсрещната страна.
Член 2
Органите на приемащата държава-членка считат разрешителните за каботаж като достатъчно доказателство за това, че предприятието има право да извършва превози на товари с автомобилен транспорт за своя сметка, в съответствие с точка 4 от приложението към Първата директива.
Член 3
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 1994 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 април 1994 година.